钦定古今图书集成/明伦汇编/氏族典/第553卷 > 《廖用贤尚友录》 > 公孙表
## 钦定古今图书集成/明伦汇编/氏族典/第553卷 > 《廖用贤尚友录》 > 公孙表

按《魏书公孙表传》，“表字元元，燕郡广阳人也。游学为
诸生。慕容冲以为尚书郎。慕容垂破长子，从入中山。
慕容宝走，乃归阙。以使江南称旨，拜尚书郎。太宗初，
表参功劳将军元屈军事，赐爵固安子。河西刘虎反，
诏表讨虎，为所败，太宗深衔之。泰常七年，刘裕死，议
取河南侵地，以表为吴兵将军、广州刺史。既克滑台”，
引师西伐，大破刘义隆将翟广等于王楼，遂围虎牢。
始昌子苏坦、太史令王亮奏表“置军虎牢东，不得利
便之地，故令贼不时灭。”太宗雅好术数，又积前忿，及
攻虎牢，士卒多伤，乃使人夜就帐中缢而杀之，时年
六十四。